Na temelju čl. 35. i 48. Zakona o predškolskom odgoju i obrazovanju (NN 10/97, 107/07, 94/13, 98/19,57/22,101/23), i članka 51. Statuta Grada Drniša („Službeni glasnik Grada Drniša“, broj 2/21 i 2/22), Gradsko vijeće Grada Drniša \_\_\_\_\_\_\_ sjednici održanoj \_\_\_\_\_\_\_\_\_\_\_\_. godine donosi

**ODLUKU**

**o mjerilima za naplatu usluga Dječjeg vrtića Drniš**

**Članak 1.**

Ovom odlukom utvrđuju se visina, uvjeti i način naplate usluga Dječjeg vrtića Drniš (u daljnjem tekstu: dječji vrtić) od roditelja/staratelja - korisnika usluga (u daljnjem tekstu: korisnika usluga).

**Članak 2.**

Dječji vrtić obavlja usluge predškolskog odgoja i obrazovanja te skrbi o djeci predškolske dobi (u daljnjem tekstu: predškolski odgoj) ostvarivanjem redovitog programa njege, odgoja, obrazovanja, zdravstvene zaštite, prehrane i socijalne skrbi djece predškolske dobi uz mogućnost provedbe posebnih kraćih programa.

**Članak 3.**

Usluge dječjeg vrtića ostvaruju se u petodnevnom radnom tjednu kao:

* Redoviti 10 - satni vrtićki program (cjelodnevni vrtićki program)
* Redoviti 10 - satni jaslički program (cjelodnevni jaslički program)
* 4-6 satni jutarnji poludnevni program (poludnevni jutarnji program)
* 4-6 satni popodnevni poludnevni program (poludnevni popodnevni program)

Programi iz stavka 1., ove Odluke provode se u trajanju i prema rasporedu utvrđenom Godišnjim planom i programom rada Vrtića te u zavisnosti od interesa roditelja.

**Članak 4.**

Troškove usluga dječjeg vrtića snosi Grad Drniš kao osnivač i korisnici programa.

Ekonomska cijena vrtića obuhvaća slijedeće vrste troškova:

* bruto plaće,
* naknade i materijalna prava radnika,
* prehranu djece,
* materijalne izdatke,
* energiju i komunalije,
* tekuće održavanje objekta i opreme,
* nabavu namještaja i opreme,
* nabavu didaktičke opreme,
* nabavu sitnog inventara.

**Članak 5.**

Za obavljanje usluga iz članka 3. ove Odluke, puna mjesečna cijena programa Dječjeg vrtića za pedagošku godinu izračunava se na osnovi ukupnog godišnjeg rashoda i procijenjenog godišnjeg broja korisnika usluga Dječjeg vrtića za pedagošku godinu.

Ekonomsku cijenu usluga Dječjeg vrtića utvrđuje Gradsko vijeće Grada Drniša na prijedlog Upravnog vijeća Dječjeg vrtića do 31. srpnja.

**Članak 6.**

Korisnik usluga Dječjeg vrtića koji ima prebivalište/boravište na području Grada Drniša sudjeluje u plaćanju pune mjesečne cijene usluga Dječjeg vrtića ovisno o duljini trajanja programa i to:

* Redoviti 10 - satni vrtićki program (cjelodnevni vrtićki program) – 20 % ekonomske cijene
* Redoviti 10 - satni jaslički program (cjelodnevni jaslički program) – 20 % ekonomske cijene
* 4-6 satni jutarnji poludnevni program (poludnevni jutarnji program) – 15% ekonomske cijene
* 4-6 satni popodnevni poludnevni program (poludnevni popodnevni program) – 15 % ekonomske cijene

Grad Drniš financirat će razliku do visine ekonomske cijene boravka djeteta u Dječjem vrtiću.

U slučaju kada samo jedan od korisnika usluga i dijete imaju prebivalište/boravište na području Grada Drniša, njihovo sudjelovanje u mjesečnoj cijeni usluga Dječjeg vrtića utvrđuje se sukladno stavku 1. ovog članka.

**Članak 7.**

Korisnik usluga Dječjeg vrtića koji nema prebivalište/boravište na području Grada Drniša plaća punu ekonomsku mjesečnu cijenu usluga Dječjeg vrtića iz članka 5. ove Odluke.

Iznimno od odredbe stavka 1. ovog članka, korisnik usluga koji ima prebivalište/boravište na području druge jedinice lokalne samouprave koja je sklopila Ugovor o međusobnim pravima i obvezama s Dječjim vrtićem, sudjeluje u cijeni usluga Dječjeg vrtića sukladno odluci te jedinice lokalne samouprave.

**Članak 8.**

Mjesečno sudjelovanje korisnika usluga s prebivalištem/boravištem na području Grada Drniša u punoj mjesečnoj cijeni usluga Dječjeg vrtića, utvrđeno u smislu članka 6. stavak 1. ove odluke umanjuje se kako slijedi:

**Oslobađaju se obveze sudjelovanja u cijeni programa dječjeg vrtića**:

* djeca s teškoćama u razvoju temeljem Rješenja
* djeca čija obitelj koristi stalnu novčanu pomoć Centra za socijalnu skrb, temeljem Rješenja

**Utvrđuje se umanjenje sudjelovanja u cijeni programa**:

* korisniku usluga sa dvoje ili više djece koja istodobno pohađaju dječji vrtić, za drugo dijete 50 %, za treće i svako sljedeće dijete korisnici su oslobođeni plaćanja usluga,
* dijete samohranog roditelja, korisnik sudjeluje s 70% cijene utvrđenog programa (temeljem rješenja),
* za dijete koje zbog bolesti ne koristi program 30 i više dana ne koristi program vrtića, korisnici sudjeluju s 50% cijene utvrđenog programa,
* za dijete koje zbog bolesti ne koristi program 10 i više dana korisnik plaća 70% cijene vrtića samo uz predočenje ispričnice od nadležnog liječnika koju je dužan dostaviti do zadnjeg dana u mjesecu,
* djeca invalida domovinskog rata – prema stupnju invalidnosti.

Pravo na olakšice u plaćanju redovitog programa utvrđuje Dječji vrtić na temelju dokumentacije koju dostavljaju korisnici.

**Članak 9.**

Program dječjeg vrtića i jaslica organizira se u pravilu za pet radnih dana tjedno osim za vrijeme blagdana.

U vrijeme ljetnog dežurstva, plaćanje vrtića za srpanj i kolovoz izvršava se na sljedeći način:

* za dijete koje ne pohađa vrtić, a upisano je u redoviti program korisnik plaća akontaciju u iznosu od 20% cijene programa koju plaća korisnik usluga,
* za dijete koje pohađa vrtić za vrijeme ljetnog dežurstva, korisnik plaća punu cijenu za mjesec koji pohađa vrtić.

**Članak 10.**

Korisnici usluga dužni su sudjelovanje u cijeni programa dječjeg vrtića uplatiti na žiro-račun dječjeg vrtića, najkasnije do 15-tog u mjesecu za prethodni mjesec.

Ako korisnik ne izvrši obvezu plaćanja u roku od 30 dana od isteka zadnjeg dana dospijeća obveze iz stavka 1. ovog članka, dječji vrtić može otkazati pružanje usluge, a potraživanje naplatiti aktiviranjem sredstava osiguranja plaćanja ili drugim raspoloživim sredstvima.

Dječji vrtić može otkazati korisniku pružanje usluge čije dijete izostaje iz vrtića, a korisnik o razlogu izostanka ne izvijesti u roku od 30 dana od početka izostanka.

**Članak 11.**

Korisnik je dužan obavijestiti dječji vrtić o prekidu korištenja usluga najmanje osam dana prije prekida.

**Članak 12.**

Dječji vrtić i korisnik usluga sklapaju ugovor o neposrednim pravima i obvezama u skladu s odredbama ove odluke te općeg akta dječjeg vrtića.

**Članak 13.**

Vrtić može otkazati pružanje usluga korisniku za slučaj:

* nemarnog i neodgovornog odnosa korisnika prema predškolskoj ustanovi (nepoštivanje kućnog reda, neplaćanje učešća u cijeni boravka i sl)
* kada stručna služba vrtića ustanovi da dijete s posebnim potrebama nije sposobno biti uključeno u vrtić.

**Članak 14.**

Ova Odluka objavit će se u „Službenom glasniku Grada Drniša“, a stupa na snagu osmog dana od dana objave u Službenom glasniku Grada Drniša.

**Članak 15.**

Stupanjem na snagu ove Odluke prestaje vrijediti Odluka o utvrđivanju mjerila za sudjelovanje roditelja u cijeni programa Dječjeg vrtića Drniš („Službeni glasnik Grada Drniša“, broj 3/22, 3/23, 3/24 i 6/24).

KLASA:

URBROJ:

**PREDSJEDNICA**

**GRADSKOG VIJEĆA**

**Majdi Pamuković prof.**

**Obrazloženje**

Temelj za donošenje ove odluke nalazi se u čl. 35. i 48. Zakona o predškolskom odgoju i obrazovanju (Narodne novine broj 10/97, 107/07, 94/13, 98/19, 57/22 i 101/23).

Prijedlogom Odluke o mjerilima za naplatu usluga Dječjeg vrtića Drniš od roditelja/ staratelja - korisnika usluga utvrđuju se mjerila za naplatu usluga Dječjeg vrtića Drniš (u daljnjem tekstu: Dječji vrtić). Odlukom Gradskog vijeća Grada Drniša uređena su mjerila za naplatu usluga Dječjeg vrtića Drniš. Cilj ove odluke je definirati visinu, uvjete i način plaćanja vrtićkih usluga koje koristi lokalno stanovništvo.

Vrtićki programi podijeljeni su na redoviti cjelodnevni program (10 sati), jaslički program (također 10 sati) te poludnevne programe u trajanju od 4 do 6 sati (jutarnji i popodnevni).

Usluge dječjeg vrtića financiraju se zajednički od strane Grada Drniša i korisnika usluga, a ekonomska cijena uključuje plaće zaposlenih, prehranu, energente, komunalije, nabavu opreme i drugo. Puna mjesečna cijena programa (ekonomska cijena) određuje se temeljem godišnjih rashoda i broja djece.

Korisnici s prebivalištem/boravištem na području Grada Drniša plaćaju 20% ekonomske cijene za cjelodnevne programe i 15% za poludnevne. Grad Drniš pokriva preostali iznos.

Odluka također propisuje socijalne olakšice. Tako su, primjerice, djeca s teškoćama u razvoju potpuno oslobođena plaćanja, a korisnici socijalne pomoći plaćaju 50% cijene. Postoje i dodatne olakšice za drugo dijete koje pohađa dječji vrtić, treće i četvrto dijete ne plaćaju vrtić te olakšice za djecu koja ne pohađaju vrtić zbog bolesti.

Korisnici i vrtić sklapaju ugovor, a vrtić ima pravo raskinuti ga u slučaju neodgovornog ponašanja korisnika.

Slijedom navedenog, predlaže se donošenje odluke u priloženom tekstu.